Nordjyllands Politi leder lige nu efter en 28-årig mand, der søndag eftermiddag stak ud efter en 26-årig mand under et skænderi på Cirkle K på Løvbakken i Nørresundby. Den 26-årige havde været inde på tankstationen og havde sat sig ind i sin bil, da han blev konfronteret af den 28-årige. Skænderiet udviklede sig til, at den 28-årige trak en kniv og stak ud efter den yngre mand ind gennem bilens nedrullede rude. - Han blev ikke ramt, og det lykkedes ham at komme ud af bilen gennem på den anden side, hvorefter han flygtede fra stedet, fortæller politikommissær Martin Rolighed fra Nordjyllands Politi. De to kender hinanden i forevejen og er også begge kendt af politiet, men ifølge Martin Rolighed er de endnu ikke sikre på, hvad der ligger bag skænderiet. - Vi har både afhørt vidner og sikret os overvågningsmateriale fra området, men vi mangler stadig at få fat i gerningsmanden, selv om vi godt ved, hvem han er, fortæller Martin Rolighed. Den 28-årige kan se frem til en sigtelse efter straffelovens paragraf 245 om forsøg på kvalificeret vold. Har du kendskab til sagen hører Nordjyllands Politi gerne fra dig på telefon 114.

Opsummering:
Søndag eftermiddag udviklede et skænderi sig til forsøg på knivstikkeri på en tankstation i Nørresundby.